Tmenin familja fl-Imtarfa qed jistennew fuq ix-xwiek biex ikunu jafu r-riżultat ta’ testijiet li qed isiru f’dawn il-jiem fuq il-konkos f’binja ta’ appartament tal-gvern li nbiet 20 sena ilu. tvm.com.mt jista’ jiżvela li l-Awtorita tad-Djar irċeviet l-ewwel ilmenti dwar l-istruttura ta’ din il-binja 16-il sena ilu u s-sinjali ta’ problemi komplew jidhru dan l-aħħar bl-ixpakkar tal-konkos. Binja Buqana fl-Imtarfa tirrappreżenta parti mill-iżvilupp kbir li għaddiet minnu din il-lokalità fl-aħħar kwart ta’ seklu. Binja Buqana kienet proġett tal-Awtorita’ tad-Djar li twettaq bejn l-1994 u l-1996 u tikkonsisti fi tliet blokki li bejniethom għandhom 80 appartament u 90 garaxx. Dawn kienu nbiegħu lil individwi mill-awtorità tad-djar u teknikament huma proprjetajiet privati. Fil-ġimgħat li għaddew, residenti ġibdu l-attenzjoni tal-awtoritajiet għall-istruttura tal-binja u ressqu ilmenti li f’diversi partijiet hemm sinjali ta’ problemi bħal pilastri u travi b’konkos imfaqqa’ u biċċiet ta’ konkos li qed jaqgħu mis-soqfa bil-konsegwenza li qed tidher ix-xibka. Il-Kap Eżekuttiv tal-Awtorità tad-Djar, Stephen McCarthy, qal liċ-ċentru tal-aħbarijiet li minn stħarriġ li għamlet l-awtorità nstab li 16-il sena ilu diġa kienu tressqu bosta ilmenti fuq l-istruttura minn periti tas-sidien iżda qal li l-perit tal-proġett beda jgħid li m’hemmx. Is-Sur McCarthy qal li biex jingħata verdett fuq dak li hemm, tqabbdet kumpanija barranija biex tiċċertifika l-istruttura tal-binja kollha. “Din il-kumpanija/konsulenti li ġew minn barra kienu hawn ħmistax ilu. L-ewwel indikazzjonijiet li raw fuq ghajnejhom ma kinux daqstant konfortanti. Fil-fatt immedjatament tawna struzzjonijiet li għamilniehom mill-ewwel aħna, biex nagħmlu xi xbieki għax kien qed jaqa’ xi konkos u jkun ta’ periklu għan-nies li jkunu għaddejjin u fuq il-karozzi,” stqarr Stephen McCarthy. F’binja li għandha biss 20 sena, l-inġiniera barranin ssuġġerew li jsiru sensiela ta’ testijiet. Tony Ellul mill-Ministeru tal-Familja u s-Solidarjetà Soċjali spjega li se jittieħdu għal testijiet barra 25 kampjun ta’ konkos minn partijiet differenti ta’ Binja Buqana. “Bejn illum u nhar il-Ħamis se jittieħdu numru ta’ samples, jgħidulhom coring, dawn huma titqib fil-concrete ta’ 75 millimetre diameter, se jittiehdu barra, se jsiru t-testijiet fuqhom barra, jigi identifikat jekk il-kwalita’ tal-konkos li ntużat hijiex accettablbi jew le u jekk hemm xi problemi, xi problemi strutturali hemm jew jista’ jkun hemm. J’alla ma jkunx hemm. Qed nittamaw li sa nofs Jannar ikollna riżultat finali tat-testijiet li qed isiru u naturalment skont ir-riżultat, l-azzjonijiet ta’ wara jsegwu,” spjega Tony Ellul. Is-Sur Ellul qal li hemm koperazzjoni sħiħa mir-residenti li qed jinżammu infurmati b’dak li qed isir.